РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/460-15

20. новембар 2015. године

Б е о г р а д

З А П И С Н И К

33. СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 10. НОВЕМБРА 2015. ГОДИНЕ

 Седница је почела у 12,05 часова.

 Седницом је председавала Весна Марјановић, председница Одбора.

 Седници су присуствовали: Милена Турк, Милорад Цветановић, Небојша Татомир, Душица Стојковић, Сања Николић, Саша Мирковић, Ненад Милосављевић, Срђан Драгојевић и Бранка Каравидић, чланови Одбора.

Седници је присуствовао: Мирко Крлић и Александар Чотрић, заменици чланова Одбора.

Седници нису присуствовали чланови Одбора: Владимир Ђукановић, Милан Стевановић, мр Александра Јерков, Мира Петровић и Љиљана Несторовић, нити њихови заменици.

На предлог председавајућег, чланови Одбора су једногласно усвојили следећи:

Д н е в н и р е д:

1. **Утврђивање листе кандидата за чланове Савета Регулаторног тела за електронске медије, као и листе организација које заједно чине јединственог предлагача;**
2. **Разно.**

Пре преласка на рад по тачкама утврђеног дневног реда председавајућа је истакла да су чланови Одбора уз материјал за седницу добили неусвојен Записник 31. седнице Одбора за културу и информисање.

 Председавајућа је ставила на гласање Записник 31. седнице Одбора за културу и информисање, одржане 13. октобра 2015.

 Чланови Одбора су **једногласно** усвојили наведени Записник.

**ПРВА ТАЧКА -** Утврђивање листе кандидата за чланове Савета Регулаторног тела за електронске медије, као и листе организација које заједно чине јединственог предлагача.

**Весна Марјановић** је у уводном излагању подсетила чланове Одбора да је на седници одржаној 13. октобра 2015. године, констатовано да члановима Савета Регулатора, проф. мр Горану Пековићу, мандат истиче 16. децембра 2015. године, као и да Горану Караџићу и Митрополиту љубљанско-загребачком др Порфирију (Перићу), мандат истиче 18. фебруара 2016. године.

Напоменула је да је на истој седници Одбор покрено поступак за предлагање кандидата за чланове Савета Регулаторног тела за електронске медије за следеће овлашћене предлагаче: надлежни одбор Скупштине Аутономне покрајине Војводине, удружења чији су циљеви остваривање слободе изражавања и заштита деце и цркве и верске заједнице, у складу са **чланом 9. став 1.** **тач. 2, 6. и 8. Закона о електронским медијима**.

Истакла је да је на 31. седници Одбора утврђен текст Јавног позива за предлагање кандидата за избор чланова Савета Регулаторног тела за електронске медије, који је 19. октобра објављен у “Службеном гласнику Републике Србије“ и на веб-сајту Народне скупштине, а 20. октобра у дневном листу „Политика“.

Нагласила је да су испред овлашћеног предлагача надлежни одбор Скупштине Аутономне покрајине Војводине предложени кандидати: Синиша Исаков и Владимир Баровић, испред овлашћеног предлагача цркви и верских заједница предложени кандидати: Александра Јанковић и Ненад Драшковић, док су испред овлашћеног предлагача удружења чији су циљеви остваривање слободе изражавања и заштита деце, предложени: Горан Пековић, Далибор Бубњевић, Бојан Молнар, Маја Дивац, Снежана Стојановић Плавшић, Драган Поповић, Милан Антонијевић и Првослав С. Плавишић.

Напоменула је да се из документације коју су удружења чији су циљеви остваривање слободе изражавања и заштита деце поднела, може закључити да постоје одређене неправилности у појединим пријавама.

Истакла је да су неке од неправилности то што су поједина удружења у пријави поднела образложен предлог само једног кандидата за члана Савета Регулатора, иако члан 10. став 2. Закона о електронским медијима прописује да овлашћени предлагач надлежној служби Народне скупштине подноси образложени предлог два кандидата.

Такође, поједина удружења нису доставила неопходну документацију у овереној фотокопији, као и доказе да су реализовали најмање три пројекта из области остваривања слободе изражавања и заштита деце.

 Подсетила је чланове Одбора да сагласно члану 10. став 6. Закона о електронским медијима, Одбор има могућност да организацијама остави додатни рок од петнаест дана да уреде своје предлог, односно доставе доказ о испуњености услова прописаних Законом.

Рекла је да у пријавама које су поднели овлашћени предлагачи надлежни одбор Скупштине Аутономне покрајине Војводине и Цркве и верске заједнице, нема уочених неправилности и да сматра да Одбор за културу и информисање на данашњој седници треба да утврди листу кандидата за члана Савета Регулатора, наведених овлашћених предлагача.

Подсетила је да је неоходно да Одбор за културу и информисање обезбеди органиацијама чији су циљеви остваривање слободе изражавања и заштита деце, а које заједно чине јединственог овлашћеног предлагача, простор за одржавање састанка на којем ће организације које испуњавају Законом прописане услове, утврдити коначну листу два канидата.

Напоменула је да ће Одбор након усвајања пријава овлашћених предлагача, организовати седницу на којој ће обавити разговор са предложеним канидатима.

**Душица Стојковић** је предложила да се сагласно члану 10. став 6. Закона о електронским медијима удружењима остави додатни рок од петнаест дана да уреде своје пријаве и да Одбору доставе недостајућу документацију.

Истакла је да ће се на овај начин поступак спровести у складу са Законом и да неће бити сумње у поступак предлагања кандидата за чланове Савета Регулатора.

Констатовала је да рок од од петнаест дана почиње да тече од дана истека рока коју су овлашћени предлагачи имали за подношење документације и да у складу са тим удружења имају рок до 19. новембра да своје пријаве допуне.

**Небојша Татомир** се сложио са предлогом Душице Стојковић и замолио је службу Одбора да му поново достави биографије свих предложених кандидата за чланове Савета Регулатора, како би могао да се детаљније упозна са њиховим радним искуством.

**Саша Мирковић** се сложио са излагањима народних посланика Душице Стојковић и Небојше Татомира и поставио је питање да ли у случају да је истог канидата предложило више различитих удружења, неопходно да свако удружење достави оверене фотокопије докумената кандидата Одбору.

**Милорад Цветановић** је поновио поступак предлагања канидата за чланове Савета Регулатора, прописан чл. 10, 11. и 12. Закона о електронским медијима и поставио је питање председници да ли ће када се утврди листа кандидата, чланови Одбора обавити и јавни разговор са предложених шест кандидата, испред три овлашћена предлагача.

**Срђан Драгојевић** је истакао да је функција члана Савета Регулатора изузетно битна и да је неопходно да се о поступку избора, као и биографијама кандидата детаљно расправља на седници Одбора.

Упознао је чланове Одбора са овлашћењима Савета Регулатора, нагласивши да сматра да тренутни чланови овог тела нису поступали у складу са Законом и да због тога не треба да буде поново изабрани, уколико неко од њих буде поново кандидован.

Рекао је да је текст Јавног позива за предлагање кандидата за избор чланова Савета Регулаторног тела за електронске медије био јасан и да сматра да пријаве удружења која нису поднела пријаву која садржи образложен предлог два кандидата, треба да се одбаце као неисправне.

**Весна Марјановић** је одговарајући на питања чланова Одбора истакла да је неопходно бити прецизан у поштовању Закона и нагласила да члан 10. став 6. Закона о електронским медијима не предвиђа продужење рока за подношење пријава, већ да одређивање додатног рока се односи искључиво на допуну поднетих пријава.

Поставила је питање зашто више различитих удружења, у случају када су предложиле исте канидате, нису поднели заједнички предлог кандидата. Нагласила је да сматра да су удружења хтела да имају већи број гласова, уколико се коначан предлог заједничких кандидата буде утврђивао гласањем, као и да стога сматра да је неопходно да свако удружење посебно достави оверене копије неопходних докумената.

Поновила је да ће се, након што се утврди коначна листа кандидата, сагласно члану 10. став 8. Закона о електронским медијима, организовати јавни разговор са предложеним кандидатима у најкраћем могућем року.

Председавајућа је ставила на гласање Листу кандидата за избор члана Савета Регулаторног тела за електронске медије коју је предложио овлашћени предлагач Надлежни одбор Скупштине Аутономне покрајине Војводине.

Одбор је са 9 гласова за, 1 уздржаним и 1 чланом који није гласао, **прихватио** Листу кандидата за избор члана Савета Регулаторног тела за електронске медије листе кандидата коју је предложио овлашћени предлагач Надлежни одбор Скупштине Аутономне покрајине Војводине.

Председавајућа је ставила на гласање Листу кандидата за избор члана Савета Регулаторног тела за електронске медије коју је предложио овлашћени предлагач цркве и верске заједнице, утврђене заједничким договором.

Одбор је са 10 гласова за и 1 уздржаним **прихватио** Листу кандидата за избор члана Савета Регулаторног тела за електронске медије листе кандидата коју је предложио овлашћени предлагач цркве и верске заједнице, утврђене заједничким договором.

**Весна Марјановић** је цитирала члан 10. став 2. Закона и указала на чињеницу да су поједина удружења надлежној служби Народне скупштине поднела образложени предлог само једног кандидата, иако Закон јасно прописује да удружења подносе предлог два кандидата за члана Савета Регулатора.

Поставила је питање како ће Одбор третирати овакве пријаве, као и то да ли ће удружењима која су поднела ове пријаве бити омогућено да допуне документацију.

**Небојша Татомир** је истакао да сматра да није потребно да свака организација посебно предложи по два кандидата за члана Савета Регулатора, с обзиром да су сва удружења укупно предложила осам кандидата.

Нагласио је да ће се на састанку свих организација утврдити коначна листа два канидата која ће се након тога упутити Народној скупштини.

Предложио је члановима Одбора да прихвате овакве пријаве и да омогуће удружењима која су поднела пријаву са образложеним предлогом једног кандидата, да допуне документацију у предвиђеном року.

Указао је на чињеницу да су многа од удружења која су поднела пријаву са образложеним предлогом једног кандидата, удружења која се баве заштитом друштвено осетљивих категорија, као и да таквим удружењима не треба ускраћивати право да предложе своје кандидате.

**Милорад Цветановић** је нагласио да је члан 10. став 2. Закона јасан и да је његов став да организације које су предложиле једног кандидата нису поступиле у складу са Законом, као и да се таквим организацијама не треба омогућити да своје пријаве допуне.

Напоменуо је да сматра да би свако омогућавање допуне пријава са именом другог кандидата било супротно Закону и да се додатни рок мора ограничити искључиво на допуну документације.

Констатовао је да је један од основних услова у поступку предлагања кандидата за члана Савета Регулатора, тај да организације предложе листу која садржи имена два кандидата.

**Весна Марјановић** је рекла да се ова питања морају решити кроз разговор чланова Одбора, јер се на тај начин поштује процедура и умањује шанса да ће организације упутити приговор на поступак избора.

Указала је на чињеницу да надлежна служба Народне скупштине нема овлашћења да утврђује листу канидата, као и да Одбор мора да донесе све битне одлуке у вези са поступком предлагања кандидата за члана Савета Регулатора.

Указала је на чињеницу да је интенција Закона да се Народна скупштина и народни посланици не мешају у поступак предлагања кандидата.

Предложила је члановима Одбора да се пријаве удружења која су поднела образложени предлог само једног кандидата не одбаце, већ да Одбор констатује да поднете пријаве нису у складу са чланом 9. став 1. тачка 6) Закона, као и да се о недостацима у овим пријавама обавесте остала удружења.

Напоменула је да сматра да удружења треба између себе да договоре како ће третирати пријаве које садрже образложени предлог само једног кандидата и да Одбор треба да донесе коначну одлуку по питању ових пријава једино уколико на томе буду инсистирала сама удружења.

Напоменула је члановима Одбора да Закон не прописује санкције за удружења која нису правилно поднела пријаву, као што Закон не даје ни овлашћења Одбору за културу и информисање да пријаве које нису поднете у складу са Законом одбаци.

**Милорад Цветановић** је истакао да је важно Одлуку Одбора прецизно дефинисати како удружења не би била у недоумици око тумачења донете Одлуке.

Упозорио је на могућност да се на коначној листи која ће се упутити Народној скупштини, нађу имена кандидата које су предложила удружења која су поднела листу на незаконит начин, што би довело у сумњу цео постпупак предлагања кандидата.

Посебно је истакао да он не оспорава право удружењима да предложи кандидате које жели, али да је потребно да Одбор констатује да су пријаве удружења која су поднела образложен предлог једног канидата, поднете супротно Закону.

**Сања Николић** је нагласила да Одбор не би смео да ускрати право удружењима која су поднела пријаву са образложеним предлогом једног кандидата да поднесу кандидатуру, посебно ако се има у виду да ће у последњем кораку, сагласно члану 11. став 4. Закона, удружења на заједничком састанку утврдити коначну листу два канидата.

Подржала је предлог председнице Одбора да се свим удружењима упути допис, којим би се констатовало да пријаве удружења са образложеним предлогом једног кандидата, пријаве нису поднели у складу са Законом.

Весна Марјановић је предложила да Одбор усвоји Одлуку која гласи:

1. На основу члана 10. став 2. Закона о електронским медијима, надлежна служба је примила и упутила Одбору за културу и информисање осам кандидатура, које је поднело тридесет девет удружења, чији су циљеви остваривање слободе изражавања и заштита деце;
2. Организације које су поднеле кандидатуре за Горана Пековића и Првослава С. Плавшића, то нису учиниле у складу са чланом 10. став 2. Закона о електронским медијима, с обзиром да су предложиле само једног кандидата;
3. Одбор за културу и информисање овлашћује надлежну службу да у додатном законском року, од 15 дана, који истиче 19. новембра 2015. године, обавести предлагаче да уреде свој предлог, односно доставе доказ о испуњености услова из члана 10. став 4. овог закона.

Одбор је са **9 гласова за, 1 гласом против** и **1 уздржаним** гласом **усвојио** Предлог одлуке коју је предложила Весна Марјановић.

**ДРУГА ТАЧКА -** Разно**.**

**Весна Марјановић** је обавестила чланове Одбора да је 6. новембра 2015. године одржан састанак са предствницима уметничких удружења и Националног савета за културу, на којем су представници удружења изнели предлоге амандмана на Предлог закона о изменама и допунама Закона о култури.

Седница је завршена у 13,10 часова.

 СЕКРЕТАР ОДБОРА ПРЕДСЕДНИЦА ОДБОРА

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Дана Гак Весна Марјановић